КъБР-м и ГИБДД-м машинэ 58-рэ къратащ
Къэбэрдей-Балъкъэр Республикэм Къэрал кIуэцI IуэхухэмкIэ и министерствэм и ГИБДД къудамэм дыгъуасэ иратащ машинэ 58-рэ. Техникэ зэмылIэужьыгъуэхэмкIэ къызэгъэпэща Scoda Octavia машинэщIэхэм я фIыгъэкIэ нэхъ мащIэ хъуну хуагъэфащэ гъуэгум зэрытет хабзэхэр къызэпызыудхэм я бжыгъэр.
Налшык къалэм, Абхъазым и утыкум, щекIуэкIа дауэдапщэм хэтащ КъБР-м и Iэтащхьэ КIуэкIуэ Казбек, КъБР-м къэрал кIуэцI IуэхухэмкIэ и министрым и къалэнхэр пIалъэкIэ зыгъэзащIэ Мамхэгъ Назир, управленэм и лэжьакIуэхэр, нэгъуэщIхэри.
— Сынывохъуэхъу ГИБДД-м и машинэхэм къазэрыхэхъуамкIэ, — захуигъэзащ КIуэкIуэм къекIуэлIахэм. — Си фIэщ мэхъу абыхэм фи лэжьыгъэр къызэрыфщагъэпсынщIэнур, хабзэр къызэпызыудхэр жэуапым ешэлIэнымкIэ дэIэпыкъуэгъуфI зэрыфхуэхъунур, гъуэгум къыщыхъу насыпыншагъэхэм я бжыгъэм зэрыфхухэгъэщIынур. Фигу къэзгъэкIыжынщи, Урысей Федерацэм и Президентым и унафэкIэ къыхалъхьа «Гъуэгум шынагъуэншэу тетын» программэм ипкъ иткIэ къащэхуауэ аращ мы машинэхэр. Мы Iуэху дахэр къэрал кIуэцI IуэхухэмкIэ органхэм я лэжьакIуэхэм я махуэшхуэм ирихьэлIэу къэхъуащи, нэщэнэфIу къысщохъу, фи лэжьыгъэр узыншэу ефхьэкIынуи си гуапэщ.
Мамхэгъ Назир къыщыпсэлъам къыхигъэщащ гъуэгум зэрытет хабзэхэр къызэпызыудхэм я бжыгъэр мы гъэм процент 18,5-кIэ нэхъ мащIэ зэрыхъуар.
Машинэ 58-р тIурытI-щырыщу трагуэшащ КъБР-м и районхэм, 33-р къалащхьэм къыдэнэнущ.
Фырэ Анфисэ.
